V dňoch 1. až 6. októbra 2023 sa niekoľko našich chovateľov zúčastnilo na spoločnej ceste s kolegami z Čiech vo Francúzsku na LIMOUSINE TOUR a National Show Sommet de l´Elevage 2023 .Tento rok zameranej na plemeno Limousine.

Zájazd organizoval Jihočesky chovatel a.s. ve spolupraci s Limousine klubom ČR , hlavne Ing. Pavel Káčer , Bc. Milena Krečmerová a Kateřina Podzemná.

Limousine Tour 2023 sme začali na  testačnej a šľachtiteľskej stanici Interlim v Lanaud. Je to krásny areál s vybudovanou infraštruktúrou na test býkov .( Foto č.1)

Venoval sa nám **Gilles Lequeux** z Interlimu , ktorý nám priblížil, ako prebieha systém testovania býkov, od ich výberu u farmára, až po vydraženie na dražbe. Tlmočenie výborne zvládala Katka Podzemná, ktorú doplňoval Ing. Pavel Káčer.

Na stanici je 7 maštalí otvoreného typu a počas roka v nich testujú zhruba 500 býkov.

Prvotný výber začína u jednotlivých chovateľov, kde technik z Lanaud ( Interlim) vyberie cca. 160-200ks mladých býkov vo veku 13-14 mes.

V jednej skupine sú býci s hmotnosťou v priemere 600kg.

Pri výbere sú veľmi prísny na zdravotný stav. Býky po presune na stanicu ostávajú 6 mesiacov, pričom majiteľ zaplatí za tento pobyt 960€.

Niektorí chovatelia tu dajú svojich býkov, aby ich porovnali s býkmi z iných chovov. Na koniec testu si ho vezmú späť, no toto musia oznámiť vopred, už na začiatku testu a potom ho nesmú 1 rok predať. Také sú pravidlá.

Testujú aj býkov aj zo zahraničia, hlavne z Luxemburska.
Z vydražených býkov si stanica necháva províziu 200€ za kus.

Druhý výber sa robí už na stanici v Lanaud, kde inšpektori skontrolujú zdravotný stav, kvalitu končatín a ostatné parametre.

Hodnotenie býkov robia 4 ľudia , 2 sú technici z plemennej knihy, Gilles Lequeux za Interlim a 1 zástupca chovateľov, 5-7% zvierat sa v tomto druhom hodnotení vyradí, väčšinou idú na bitúnok, alebo si ich chovateľ môže odviesť domov.

Býkov na kŕmenie zavierajú do fixačných zábran na 1,5 - 2hodiny, aby si na ne zvykli a rovnomerne sa každý nažral, potom sa púšťajú. Počas toho ich každý deň kontroluje pracovník, či sú zdravotne v poriadku.

Zaujímavé bolo ,ako robia test na temperament. Robí sa 2-3 týždne po prísune zvierat na stanicu. Do špeciálnej miestnosti vyženú 1 zviera a 1 technika, pričom počas doby 30 sekúnd môže technik robiť, čo uzná za vhodné, môže ho obchádzať , či inak s ním manipulovať, no počas týchto 30 sekúnd na neho musí položiť ruku. Z tejto "akcie" je video, kde si chovateľ môže pozrieť, či jeho býk objektívne prešiel, alebo nie. O mesiac sa robí ešte jeden takýto test, pri takých býkoch, kde nebola úplne istota, či pôjdu ďalej.

Priemerná selekcia na temperament je 7-8%.

Túto skupinu rozdelia na kategóriu RJ – reproducteurs jeunes ( doporučený plemenník ), ktorý sa predávajú 1 deň dražby a je to cca.70\_80ks, a max. 50% z celkového počtu a druhá skupina kategórie Espoir ( nádejný plemeník ) sa predáva v druhom dni dražby. Na rozdelenie medzi RJ a Espoir je špeciálny index, ktorý sa počíta podľa morfológie a výsledkov v teste. V jednom turnuse testu je približne 190ks zvierat, a na konci do predaja / dražby ostane zhruba 160ks. Zvyšok sa vyradí.

Kŕmna dávka pozostáva z 1kg slamy, seno, senáž lucerna, obilný šrot, bielkovinový koncentrát - mix ,spolu 8-9kg( polo suchý mix)

Stanica má 30ha , ktoré kosia 3 x ročne a zvyšok krmív dokupujú. Nakupujú hodne obilovín ,ako jačmeň, pšenica a sója a to mixujú do KD spolu so senom.

Pred aukciou býkov umyjú, vyčešú a môžete sa ísť na nich pozrieť, chodiť pomedzi nich a vybrať si prípadného favorita na dražbu. Býci sú veľmi kľudní.

TOP býci tvoria približne 20% z vybraných býkov. Ceny na dražbe sa môžu vyšplhať naozaj vysoko. Často sa stáva, že jedného býka draží niekoľko chovateľov spoločne.

Minulý rok bol výnimočný, okrem dvoch sa predali všetci býci a priemerná cena bola 5.200€ za kus.

**Návštevy fariem:**

Z Lanaud sme pokračovali na farmu Philippe Deshoulières (<https://www.facebook.com/philippe.deshoulieres>) . Na každej farme sme dostali prospekt A4 s informáciami o farme, na akej výmere hospodária, čo pestujú, koľko ľudí na nej pracuje, koľko zvierat chová, čím kŕmia, kedy telia , a napríklad aj za koľko speňažia vykŕmené kravy, alebo býky...

Samozrejme, akých býkov, jalovice, či kravy –šampionov vychovali , chovajú, aké ocenenia dosahujú.

Táto farma konkrétne hospodárila na 148ha, na farme robil majiteľ + 1 človek otec a dcéra , resp. jej brat. Registrovaná je od roku 1999 a je to čisto rodinná farma. Majú 100 Limousine matiek, v lete pasú vonku, v zime sú ustajnené, telia 50% september/október a 50% január /marec. Vo výkrme je 18 kráv vo veku 5-11 rokov, pričom priemerná výťažnosť jatočne upravených tiel 530kg.

Po obede sme pokračovali na farmu Gaec Delage (<https://www.facebook.com/thomas.delage.923>), z ktorej pochádza inseminačný býk Prince MN.

Tu nám dal majiteľ informáciu aj o tom, za koľko priemerne predáva kravy vo výkrme( vek 11 rokov) ....jatočne upravené telá , priemerne 515kg ,5,17€/kg.

Jalovice vo výkrme, vek cca. 20 mes. , 470kg za 5,05€/kg

Večer presun do hotelu v La Souterraine.

**Streda** začala na farme Gaec Lebourg (<https://www.facebook.com/profile.php?id=100057387591060>), kde sa narodil šampion Paríža 2023 Onyx MN.

Celková výmera 391ha, z toho 65 ha obilniny, 35 ha Kukurica a 30ha pastvín.

Pracuje tam 4,5 ľudí ( UTH)

História farmy od roku 1970

Chov 310 Limousine kráv, zaťaženie 1,49 VDJ na ha

Kŕmenie v zime v otvorených maštaliach: trávna senáž, kukurica, cereálna zmes + seno

Počas leta na pastve. Obdobie telenia:75% od 15.augusta do 15 novembra, 25% na jar.

Produkčné dáta za rok 2022:

* Výkrmové kravy 50ks, 5-15 ročné, výťažnosť jatočne upravených tiel 530kg!,

cena za kg 5,60€

* Výkrmové jalovice 10ks, 28-30 mesiacov, výťažnosť 500kg, cena 5,80€/kg
* Býci predaný do chovu( plemenní), 8-18mes., cena od 2700 – 10 000€( aukcia)

Táto farma uviedla na trh týchto vynikajúcich býkov :

Sauvignon - 1.účasť na výstave v Paríži

USANT - veľmi dobrá produkcia býčkov a jalovíc

EVEREST - 3 násobný víťaz Parížskej show v mäsovej kategórií( Beefy class)

Jocker - Veľmi dobrá produkcia zmiešaného mäsového typu

Onyx MN RR VS – Šampión v roku 2023 Pariž Show , veľmi dobrý zmiešaný mäsový typ

Vo štvrtok sme sa ráno presunuli do Clermont na samotnú výstavu Sommet De L´Elevage, kde sme mohli navštíviť expozíciu plemena Limousine, cca.300ks zvierat( Býkov, kráv a jalovíc ) a samozrejme celú škálu technológií , kŕmnych zmesí a všetkého, čo súvisí s chovom dobytka.

Popoludní nasledovalo show jalovíc, Kráv a Býkov ( foto ).

Od 17h bola na rade dražba , ktorej sa aktívne a úspešne zúčastnili aj kolegovia z Čiech.

Dražilo sa osobne v hale ( sedenie pred divákmi v hale), priamo z hľadiska, cez telefón aj cez internet.(Foto )

Po dražbe nás Interlim , ktorý aukciu organizoval pozval na raut, po ktorom sme sa plní zážitkov a informácií vydali na cestu domov.

Za seba môžem povedať, že účasť na tomto zájazde bola pre mňa mimoriadne prínosná, inšpiratívna a motivujúca. Vrelo odporúčam každému, kto to myslí so šľachtením a chovom plemena Limousine a iných plemien naozaj vážne.

Ing. Robert Magát za Biofarma Turie a.s.